Official Journal L 115 , 09/05/2003 P. 0087 - 0089



Padomes Kopējā nostāja 2003/319/KĀDP (2003. gada 8. maijs) par Eiropas Savienības atbalstu Lusakas Uguns pārtraukšanas nolīguma īstenošanai un miera procesam Kongo Demokrātiskajā Republikā (KDR), kā arī Kopējās nostājas 2002/203/KĀDP atcelšanu EIROPAS SAVIENĪBAS PADOME, ņemot vērā Līgumu par Eiropas Savienību, un jo īpaši tā 15. pantu, tā kā: (1) Eiropas Savienība uzskata, ka ilgstošu mieru Kongo Demokrātiskajā Republikā (KDR) var panākt tikai attiecībā uz visām pusēm taisnīgu miera sarunu ceļā, ievērojot KDR teritoriālo vienotību un valsts suverenitāti, visās šā reģiona valstīs ievērojot demokrātijas principus un cilvēktiesības, kā arī ievērojot labu kaimiņattiecību un neiejaukšanās valsts iekšējās lietās principus, tajā pašā laikā ņemot vērā KDR un tās kaimiņvalstu drošības intereses. (2) Lusakas Uguns pārtraukšanas nolīgumu 1999. gada 10. jūlijā parakstīja KDR, Angola, Namībija, Ruanda, Uganda, Zimbabve un vēlāk arī organizācijas "Mouvement pour la Liberation du Congo" un "Rassemblement Congolais pour la Democratie". Pēc tam 2002. gada 30. jūlijā tika parakstīts Pretorijas Nolīgums starp KDR un Ruandu, 2002. gada 6. septembrī - Luandas Nolīgums starp KDR un Ugandu un ar Kongo dialogu saistītie Pretorijas Nolīgumi tika parakstīti attiecīgi 2002. gada 17. decembrī un 2003. gada 6. Martā. (3) Eiropadome Lākenas sanāksmē 2001. gada 15. decembrī vēlreiz pauda savu atbalstu Lusakas Uguns pārtraukšanas nolīgumam. (4) Apvienoto Nāciju Organizācijas Drošības padome pieņēmusi rezolūcijas 1234 (1999), 1258 (1999), 1291 (2000), 1304 (2000), 1332 (2000), 1341 (2001), 1355 (2001), 1376 (2001), 1399 (2002), 1417 (2002), 1445 (2002), 1457 (2003) un 1468 (2003). (5) Padomes 2002. gada 11. marta Kopējā nostāja 2002/203/KĀDP attiecībā uz Eiropas Savienības atbalstu Lusakas Uguns pārtraukšanas nolīguma īstenošanai un Kongo Demokrātiskās Republikas miera procesam[1] ir jāatceļ, IR PIEŅĒMUSI ŠO KOPĒJO NOSTĀJU. 1. pants Šīs Kopējās nostājas mērķis ir atbalstīt Lusakas Uguns pārtraukšanas nolīguma, dažādu 2002. gadā un 2003. gada 6. martā noslēgto iekšējo un starptautisko miera līgumu un attiecīgo Apvienoto Nāciju Organizācijas Drošības padomes rezolūciju īstenošanu, kā arī vispārējo KDR uzsākto miera procesu. 2. pants Lai atbalstītu Lusakas Uguns pārtraukšanas nolīguma, 2002. gada jūlija Pretorijas Nolīguma, 2002. gada septembra Luandas Nolīguma un attiecīgi 2002. gada decembrī un 2003. gada martā saistībā ar Kongo dialogu noslēgto Pretorijas Nolīgumu, kā arī attiecīgo Drošības padomes rezolūciju īstenošanu, Eiropas Savienība atbalstīs Apvienoto Nāciju Organizācijas un Āfrikas Savienības veiktos pasākumus un, īstenojot šo Kopējo nostāju, cieši sadarbosies ar šīm organizācijām un citiem svarīgiem iesaistītajiem starptautiskās sabiedrības pārstāvjiem. 3. pants ES turpinās darbu pie tā, lai valstis, kas parakstījušas Lusakas Nolīgumu, ievērotu uguns pārtraukšanu, un tādēļ turpinās atbalstīt Apvienoto Nāciju Organizācijas misiju Kongo Demokrātiskajā Republikā (MONUC) un Apvienoto militāro komisiju (AMK). Tā kā pēc Pretorijas Nolīguma (2002. gada jūlijā) un Luandas Nolīguma (2002. gada septembrī) noslēgšanas ES ieteica izvest ārvalstu vienības no KDR, ES aicinās izvest pilnīgi visas ārvalstu vienības no KDR, kā to paredz Lusakas Nolīgums, Pretorijas Nolīgums un Luandas Nolīgums, saskaņā ar tiem pieņemtie lēmumi un attiecīgās Drošības padomes rezolūcijas, ko vajadzības gadījumā uzraudzīs Apvienoto Nāciju Organizācijas misija Kongo Demokrātiskajā Republikā. 4. pants ES uzskata, ka miera līgumi, ko KDR noslēgusi ar Ruandu (2002. gada jūlijā) un Ugandu (2002. gada septembrī) ir būtisks solis pretim parakstītājvalstu attiecību normalizācijai un ilgstoša miera atjaunošanai Lielo ezeru reģionā. ES uzskata, ka nepieciešama pilnīga šo nolīgumu īstenošana un ka tie jāīsteno tikpat konstruktīvā gaisotnē, kāda valdīja līdz šo nolīgumu noslēgšanai, un aicinās visas iesaistītās puses atturēties no tādu vietējo grupu atbalstīšanas, kas nepiekrīt šiem nolīgumiem. 5. pants ES centīsies panākt ātru bruņoto grupējumu kaujinieku atbruņošanas, demobilizācijas, repatriācijas, reintegrācijas un pārvietošanas procesa īstenošanu, paturot prātā, ka jānošķir ārvalstu un Kongo grupējumi, kā to paredz Lusakas un Pretorijas nolīgumi un kas ir svarīgi, lai reģionā varētu atjaunot mieru. ES atgādinās, ka šim procesam jānorit brīvprātīgi, sadarbojoties visām Lusakas Nolīguma slēdzējām pusēm, un to var atbalstīt saskaņota starptautiskās kopienas rīcība. ES atbalstīs Apvienoto Nāciju Organizācijas misijas Kongo Demokrātiskajā Republikā darbību, trešo pušu pārbaudes mehānismu un AMK, kā to paredz attiecīgās Drošības padomes rezolūcijas, Lusakas Nolīgums un 2002. gada jūlija Pretorijas Nolīgums. ES piedāvās arī turpmāk ar atbilstīgiem pasākumiem, jo īpaši atbalstot vairākvalstu demobilizācijas un reintegrācijas programmu Lielo ezeru reģionā, atbalstīt atbruņošanas, demobilizācijas, repatriācijas, reintegrācijas un pārvietošanas procesu. ES atbalstīs KDR valdības centienus sadarboties ar Ruandas krimināltiesu un aicinās turpināt šo sadarbību. 6. pants ES apstiprina, ka tā atbalstīs vispārēju un visaptverošu Nolīgumu par KDR pārveidi, kas parakstīts Pretorijā 2002. gada 17. decembrī, kā arī 2003. gada 6. martā saskaņā ar Kongo dialogu parakstīto Pretorijas Nolīgumu par pārejas laika konstitūciju un memorandu par drošību un bruņotajiem spēkiem. ES mudinās parakstītājas puses godprātīgi īstenot šo nolīgumu noteikumus un sadarboties, lai izveidotu vispārēju pārejas laika valdību, kas varētu vadīt KDR līdz pirmajām demokrātiskajām vēlēšanām, lai būtu iespējams pēc iespējas ātrāk atjaunot demokrātisku pārstāvniecību, kas ir būtisks noturīgas un taisnīgas valsts attīstības garants. ES būs gatava atbalstīt šo pasākumu īstenošanu. Tā pilnībā atbalstīs ANO Ģenerālsekretāra īpašo sūtni Kongo dialoga risināšanai. ES vēlreiz apstiprina savu vēlmi, tiklīdz ir izveidotas attiecīgās iestādes, atbalstīt pāreju ar projektiem, kuru mērķis jo īpaši ir veicināt palīdzības sniegšanu iedzīvotājiem, valsts pārvaldes struktūru nostiprināšanu, valsts ekonomikas atjaunošanu un kaujinieku atbruņošanas, demobilizācijas, repatriācijas, reintegrācijas un pārvietošanas projektu īstenošanu. Šajā sakarā ES uzsvērs to, cik svarīgi ir pildīt starp KDR un starptautiskām finanšu iestādēm noslēgtos nolīgumus, jo īpaši starp KDR un Starptautisko valūtas fondu noslēgto nolīgumu par nabadzības samazināšanu un izaugsmes veicināšanu. 7. pants ES pieprasīs, lai KDR nekavējoties tiktu pārtraukti bruņoti konflikti un vardarbība. ES stingri nosoda nesen pastrādātos nežēlīgos noziegumus valsts austrumu daļā, sevišķi Ituri reģionā. Atbildīgie jānodod tiesai. ES atgādina, ka pēc to stāšanās spēkā 2002. gada 1. jūlijā uz visiem KDR teritorijā pastrādātajiem genocīda aktiem, noziegumiem pret cilvēci un kara noziegumiem attiecas Starptautiskās krimināltiesas Romas Statūti. ES mudinās pabeigt ārvalstu vienību izvešanu no Ituri reģiona, kā arī paplašināt kaujinieku atbruņošanas, demobilizācijas, repatriācijas, reintegrācijas un pārvietošanas procesu, pilnībā īstenot Apvienoto Nāciju Organizācijas misijas Kongo Demokrātiskajā Republikā mandātu un miera ieviešanas pasākumus, kas ir ārkārtīgi svarīgi, lai panāktu stabilitāti Ituri un Kivusā. ES aicinās visus Ituri reģiona grupējumus izbeigt konfliktu un visas puses sadarboties, lai izveidotu Ituri Miera komisiju. ES aicinās iekļaut šajā komisijā arī tos grupējumus, kas to vēl nav atbalstījuši. ES uzskata, ka Ituri Miera komisija var panākt vienošanos tikai tad, ja tai ir neitrāls priekšsēdētājs un ir izvestas visas ārvalstu vienības. ES aicinās KDR, Ruandas un Ugandas valdības izmantot savu ietekmi, lai izbeigtu saspīlējumu un Ituri reģionā nodrošinātu tādus apstākļus, kuros iespējams ar panākumiem īstenot 2002. gada septembrī noslēgto Luandas Nolīgumu. Šajā sakarā ES ņem vērā 2003. gada februārī Daresalemā izdarītos grozījumus Luandas Nolīgumā un saskaņā ar ANO Drošības padomes Rezolūciju 1468 (2003) aicina Ugandas valdību izpildīt savas saistības un nekavējoties izvest savas vienības. 8. pants ES nosoda nelikumīgu dabas resursu izmantošanu, kas, kā teikts ANO ekspertu grupas ziņojumā par dabas resursu un citu KDR dabas bagātību nelikumīgu izmantošanu, ir gan iemesls četrus gadus ilgušajam karam, gan tā sekas, kā arī viens no iemesliem konflikta turpinājumam. ES aicina visas iesaistītās valstis izdarīt vajadzīgos secinājumus no ekspertu grupas atklājumiem un veikt nepieciešamos pasākumus. ES atbalsta ANO Drošības padomes Rezolūcijā 1457 (2003) paredzētos pasākumus, kuriem vajadzētu izbeigt šādu dabas resursu izmantošanu. ES ir gatava sadarboties ar ekspertu grupu, lai tā varētu īstenot savu jauno mandātu. 9. pants Ņemot vērā 6. pantā minētos nosacījumus, ES nodrošinās attiecīga līmeņa attīstības un humāno palīdzību KDR un atbalstīs tās pārejas perioda valdību valsts atjaunošanā un attīstības veicināšanā, nodrošinot, ka no šādas palīdzības labumu gūst visi Kongo iedzīvotāji un visi KDR reģioni un tā dinamiski un aktīvi veicina miera procesu, Kongo valsts atjaunošanu, sakārtotu valsts pārvaldi, ekonomiskās situācijas uzlabošanos un cilvēktiesību ievērošanu. Padome pieņem zināšanai, ka Komisija vēlas turpināt pasākumus iepriekš minēto mērķu sasniegšanai. 10. pants Sadarbojoties ar Kongo krīzes skartā reģiona valstīm, ES ņems vērā šo valstu centienus īstenot 2. pantā minētos uguns pārtraukšanas un miera nolīgumus un ANO Drošības padomes rezolūcijas. 11. pants ES turpinās atbalstīt uz Arušas Nolīgumu balstīto Burundijas miera procesu, kura sekmīgs rezultāts var veicināt Kongo krīzes atrisināšanu un kas pats par sevi var veicināt mieru un stabilitāti Lielo ezeru reģionā. Ja to ļaus Lusakas un Arušas miera procesa virzība un iesaistītās valstis pieņems šādu lēmumu, ES atbalstīs starptautiskas konferences par mieru, drošību, demokrātiju un attīstību Lielo ezeru reģionā rīkošanu. 12. pants ES patur tiesības mainīt vai atcelt pasākumus Lusakas Uguns pārtraukšanas nolīguma un ar to saistītu nolīgumu īstenošanas atbalstam, ja puses neievēro tajos izklāstītos noteikumus. 13. pants Ar šo atceļ Kopējo nostāju 2002/203/KĀDP. 14. pants Šīs Kopējās nostājas īstenošana tiks regulāri pārskatīta īpaši tādēļ, lai tiktu ņemta vērā KDR miera procesa virzība. 15. pants Šī Kopējā nostāja stājas spēkā tās pieņemšanas dienā. Mainoties situācijai reģionā, to pārskata. Jebkurā gadījumā līdz 2004. gada 8. maijam tiks pieņemts jauns lēmums. 16. pants Šo kopējo nostāju publicē Eiropas Savienības Oficiālajā Vēstnesī. Briselē, 2003. gada 8. maijā Padomes vārdā priekšsēdētājs M. Chrisochodis [1] OV L 68, 12.3.2003., 1. lpp.